b'\n_START_ARTICLE_\nNattog\n_START_PARAGRAPH_\nEt nattog er et persontog, der f\xc3\xb8rst og fremmest k\xc3\xb8rer om natten. Nattoget medbringer sove- og liggevogne, ogs\xc3\xa5 siddevogne kan forekomme som et billigt alternativ i disse tog. Oftest afg\xc3\xa5r et nattog f\xc3\xb8rst p\xc3\xa5 aftenen og ankommer ved sin endestation om morgenen. P\xc3\xa5 l\xc3\xa6ngere jernbanestr\xc3\xa6kninger kan togene ogs\xc3\xa5 k\xc3\xb8re i dagtimerne; i s\xc3\xa5 fald anvendes sove- og liggevogne som siddevogne.\n_START_SECTION_\nEurop\xc3\xa6iske nattog\n_START_PARAGRAPH_\nI Danmark k\xc3\xb8rer der ikke l\xc3\xa6ngere indenrigsnattog. City Night Line havde nattog fra K\xc3\xb8benhavn H, som via Padborg k\xc3\xb8rte til Amsterdam, Prag og Basel, men nattoget oph\xc3\xb8rte december 2014. City Night Line har mange andre linjer mellem byer i de lande, som betjenes. Selskabet, som h\xc3\xb8rer under Deutsche Bahn, betjener dog flest byer i Tyskland._NEWLINE_Veolia Transport i Sverige og tyske Georg Verkehrsorganisation (GVG) samarbejder om EuroNight-toget Berlin Night Express, som k\xc3\xb8rer mellem Berlin og Malm\xc3\xb8. SJ har herudover en r\xc3\xa6kke indenrigs nattog i Sverige, samt til Narvik i Norge._NEWLINE_I Norge k\xc3\xb8rer NSB nattog p\xc3\xa5 f\xc3\xb8lgende baner: S\xc3\xb8rlandsbanen, Bergensbanen, Dovrebanen og Nordlandsbanen._NEWLINE_I Mellemeuropa har \xc3\xb8strigske \xc3\x96BB en r\xc3\xa6kke EuroNight-linjer mellem Wien og byer som Rom, Venedig, Milano, Hamburg, D\xc3\xbcsseldorf, Berlin og Z\xc3\xbcrich. Fra Wien k\xc3\xb8rer en r\xc3\xa6kke \xc3\xb8vrige nattog til lande bl.a. Polen, Kroatien og Slovenien._NEWLINE_I Storbritannien k\xc3\xb8rer nattoget Caledonian Sleeper fra ScotRail mellem Skotland og London, mens Night Reviera fra First Great Western k\xc3\xb8rer mellem London og byen Penzance i Cornwall i det sydvestlige England._NEWLINE_Art\xc3\xa9sia, som er et joint-venture mellem franske SNCF og italienske Trenitalia, har nattog mellem Paris og Venedig via Milano og mellem Paris og Rom. Tranitalia har flere andre nationale og internationale nattog._NEWLINE_Schweiziske SBB betjente nattoget EuroNight Luna, som indtil 2009 k\xc3\xb8rte mellem Rom og Z\xc3\xbcrich samt mellem Rom og Geneve._NEWLINE_Det spanske selskab selskab Elipsos, som ejes af Renfe og SNCF, driver nattog mellem Spanien og Frankrig. Indtil december 2012 var der ogs\xc3\xa5 linjer til Italien og Schweiz._NEWLINE_Sud-Expresso er et nattog, der k\xc3\xb8rer fra Lissabon i Portugal til Hendaye i Nordspanien, hvor der er forbindelse til Paris med TGV.'